PROJEKTS

Uz 02.03.2017. Nr. 142.9/5/1-1-12/17

**Latvijas Republikas Saeimas**

**Izglītības, kultūras un zinātnes komisijas**

**Sporta apakškomisijai**

*Par finansējumu sporta nozarei*

Valsts kancelejā tika saņemta Latvijas Republikas Saeimas Izglītības, kultūras un zinātnes komisijas Sporta apakškomisijas 2017.gada 2.marta vēstule Nr.142.9/5/1-1-12/17, kurā minēts, ka valsts budžeta bāze sporta nozarei arī 2018.gadā plānota ar gandrīz 2 miljonu *euro* lielu deficītu attiecībā pret 2017.gadu, kā arī vēstulē tiek lūgts Ministru kabinetu un Finanšu ministriju nodrošināt stabilu valsts finansējumu sporta nozarei, novēršot budžeta bāzes samazināšanu jau veidojot nākamā gada valsts budžeta projektu.

Atzinīgi novērtējam sportistu ieguldīto darbu un augstos sasniegumus. Vienlaikus jāatzīmē, ka valsts budžetā izdevumu daļa tiek veidota, izvērtējot nepieciešamo līdzekļu apjomu katras nozares darbībai un attīstībai, lai varētu nodrošināt visu valstij nepieciešamo funkciju veikšanu.

Valsts budžeta izstrādāšanas, apstiprināšanas un izpildes kārtību un atbildību budžeta procesā nosaka Likums par budžetu un finanšu vadību, kura 1.pantā ir noteikts, ka budžets ir līdzeklis valsts politikas realizācijai ar finansiālām metodēm; budžets ir valdības finansiālās darbības un vadības pamatā, un, attiecīgi budžeta mērķis ir noteikt un pamatot, kādi līdzekļi nepieciešami valdībai, citām valsts institūcijām un pašvaldībām to valsts pienākumu izpildei, kuru finansēšana noteikta ar likumdošanas aktiem, nodrošinot, lai tajā laika posmā, kuram šie ienākumi paredzēti, izdevumus segtu atbilstoši ieņēmumi.

Valsts budžeta izdevumu plānošanā sākotnēji tiek aprēķināti un saskaņoti bāzes izdevumi. Bāzes izdevumu aprēķinu un to sasaistes principus ar vidēja termiņa budžeta ietvara likumu nosaka Ministru kabineta noteikumi[[1]](#footnote-1). Tādējādi sākotnēji tiek noteikts nepieciešamais izdevumu apjoms, lai nodrošinātu valsts funkciju izpildi nemainīgā līmenī, ņemot vērā arī vidēja termiņa budžeta ietvara likumā paredzēto.

Attiecīgi informējam, ka samazinājums Izglītības un zinātnes ministrijas (turpmāk – IZM) valsts budžeta bāzē 2018.gadā salīdzinājumā ar 2017.gadu veidojas, jo likuma “Par valsts budžetu 2017.gadam” sagatavošanas un izskatīšanas laikā atbilstoši IZM priekšlikumam Latvijas Republikas Saeima 2.lasījumā atbalstīja finansējuma pārdali vienam gadam no vienreizēja finansējuma avota, veicot līdzekļu pārdali no budžeta apakšprogrammas 09.23.00 “Valsts ilgtermiņa saistību sportā – Dotācija Latvijas Olimpiskajai komitejai (LOK) – valsts galvoto aizdevumu atmaksai”, kurā bija izveidojusies līdzekļu ekonomija 2 233 797 *euro* apmērā, jo valsts galvoto aizdevumu atmaksai 2017.gadā bija nepieciešams mazāks finansējums, uz budžeta apakšprogrammām:

09.09.00 "Sporta federācijas un sporta pasākumi" par 727 363 *euro* apmērā,

09.17.00 "Dotācija komandu sporta spēļu izlašu nodrošināšanai" par 369 334 *euro* apmērā,

09.21.00 "Augstas klases sasniegumu sports" par 1 022 100 *euro* apmērā,

09.25.00 "Dotācija biedrībai "Latvijas Paralimpiskā komiteja" pielāgotā sporta attīstībai" par 115 000 *euro* apmērā.

Ņemot vērā, ka šāda finansējuma pārdale ir vienreizēja, 2018. un turpmākajos gados nav pamatojuma finansējuma palielinājumam.

Papildus atzīmējam, ka Saeima likuma “Par valsts budžetu 2017.gadam” un "Par vidēja termiņa budžeta ietvara likumu 2017., 2018. un 2019.gadam" izskatīšanas laikā 2.lasījumā atbalstīja priekšlikumus par finansējuma palielinājumu apakšprogrammā 09.09.00 “Sporta federācijas un sporta pasākumi” 164 722 *euro* apmērā sporta federācijām un sporta pasākumiem tikai 2017.gadam.

Vēršam uzmanību, ka jautājums par papildu valsts budžeta līdzekļu piešķiršanu sporta nozarei ir izvērtējams likumprojekta “Par vidēja termiņa budžeta ietvaru 2018., 2019. un 2020.gadam” un likumprojekta “Par valsts budžetu 2018.gadam” sagatavošanas procesā kopā ar visu ministriju un centrālo valsts iestāžu iesniegtajiem papildu finansējuma pieprasījumiem atbilstoši valsts budžeta finansiālajām iespējām.

Ministru prezidents M. Kučinskis

Iesniedzējs: finanšu ministre D.Reizniece–Ozola

1. Ministru kabineta 2012.gada 11.decembra noteikumi Nr.867 “Kārtība, kādā nosakāms maksimāli pieļaujamais valsts budžeta izdevumu kopapjoms un maksimāli pieļaujamais valsts budžeta izdevumu kopējais apjoms katrai ministrijai un citām centrālajām valsts iestādēm vidējam termiņam” [↑](#footnote-ref-1)